User:Shnegha munusamy/sandbox

பாலக்கீழில் உன்னிகிருஷ்ணன் சித்ரா

பாலக்கீழில் உன்னிகிருஷ்ணன் சித்ரா (பிறப்பு: 9 ஜூன் 1995) ஓர் இந்திய நடுத்தர தூர ஓட்டக்காரரான (middle-distance runner) இவர் 1,500 மீட்டர் ஓட்டப்பிரிவில் பல சர்வதேச பதக்கங்களை வென்றுள்ளார். [1] இளங்கலை படிப்பு படித்துள்ள சித்ரா இந்திய ரயில்வேயில் பணியாற்றி வருகிறார். 2017 மற்றும் 2019 ஆசிய தடகள சாம்பியன்ஷிப் போட்டிகளில் அவர் தங்கப் பதக்கங்களை வென்றுள்ளார். 2016 தெற்காசிய விளையாட்டுப் போட்டிகளில் தங்கமும் 2018 ஆசிய விளையாட்டுப் போட்டிகளில் வெண்கலப் பதக்கமும் வென்றார்.(2)

தனிப்பட்ட வாழ்க்கை மற்றும் பின்னணி

இந்தியாவின் தென் மாநிலமான கேரளாவில் இருந்து சர்வதேச அளவில் இந்தியாவை பிரதிநிதித்துவப்படுத்திய தடகள வீரர்களின் நீண்ட பட்டியல் உள்ளது. அஞ்சு பாபி ஜார்ஜ், பி.டி.உஷா மற்றும் ஷைனி வில்சன் போன்ற சிலரை இதற்கு உதாரணமாக சொல்லலாம். சித்ரா, 1995 ஜூன் 9 அன்று கேரளாவின் பாலக்காடு மாவட்டத்தின் முண்டூரில் தினசரி கூலித் தொழிலாளர்களாகப் பணியாற்றிய தம்பதியினருக்குப் பிறந்தார். சித்ரா, முண்டூர் உயர்நிலைப்பள்ளியில் படித்து வந்தபோது, அவரது பெற்றோரின் மாத ஊதியமான ரூ. 600 [8.15 டாலர்கள் தோராயமாக] மற்றும் கேரள விளையாட்டு கவுன்சிலில் இருந்து ஒரு நாளைக்கு உதவித் தொகையாக கிடைக்கும் 25 ரூபாயை [தோராயமாக 0.34 டாலர்கள்] வைத்தே தன் பயிற்சியை மேற்கொண்டார். பல சவால்கள் இருந்தபோதிலும், சித்ரா இந்தியாவிற்காக பல பதக்கங்களை வென்றார், மேலும் 2013ஆம் ஆண்டில் எட்டாவாவில் (உத்தரபிரதேசம்) நடைபெற்ற தேசிய பள்ளிகளுக்கான தடகள சந்திப்பு மற்றும் கேரள மாநில பள்ளிகளுக்கான சந்திப்பில் சிறந்த தடகள வீரர் என்ற பட்டம் பெற்று இரண்டு டாடா நானோ கார்களை வென்றார். [4]

தொழில்

சித்ரா மாநில அளவிலான மற்றும் தேசிய அளவிலான பள்ளிப் போட்டிகளில் பங்கேற்றார். மேலும் 2009 கேரள மாநிலப் பள்ளி தடகள சந்திப்பில் 3,000 மீட்டர் பிரிவில் தங்கம் மற்றும் 1,500 மீட்டர் பிரிவில் வெள்ளி வென்றதன் மூலம் பலரது கவனத்தை ஈர்த்தார்.[5]

மகாராஷ்டிராவின் புனேவில் 2011 ஆம் ஆண்டு நடைபெற்ற தேசிய பள்ளி விளையாட்டுப் போட்டியில், சித்ரா 1,500 மீ, 3,000 மீ, மற்றும் 5,000 மீ., பிரிவில் தங்கப்பதக்கங்களும் மற்றும் 3 கி.மீ. க்ராஸ் கண்ட்ரி பந்தயத்தில் வெண்கலமும் வென்றார்.

இதே திறனை சித்ரா 2012 கேரள மாநிலப் பள்ளி விளையாட்டுப் போட்டிகளிலும் வெளிப்படுத்த அதிலும், 1,500 மீ, 3,000 மீ மற்றும் 5,000 மீட்டர் போட்டிகளில் முதலிடம் பிடித்தார்.

2013 ஆம் ஆண்டில், அவர் மாநில, தேசிய மற்றும் கண்ட மட்டங்களில் தங்கப் பதக்கங்களை வென்றார். எர்ணாகுளத்தில் நடந்த கேரள மாநில பள்ளி விளையாட்டுப் போட்டிகளில், முந்தைய ஆண்டு வென்ற தங்கப் பதக்கங்கள் அனைத்தையும் சித்ரா மீண்டும் தன்வசப்படுத்திக் கொண்டார்.

உத்தரபிரதேசத்தின் எட்டாவாவில் நடந்த தேசிய பள்ளி விளையாட்டுப் போட்டிகளில், 1,500 மீ, 3,000 மீ, 5,000 மீ பிரிவுகளில் சித்ரா மீண்டும் தங்கப்பதக்கம் வென்றார். 2011 ஆம் ஆண்டில் 3 கி.மீ க்ராஸ் கண்ட்ரி பிரிவில் அவர் வென்ற வெண்கலத்தையும் தங்கமாக மாற்றினார்.

அதே ஆண்டு நடந்த முதல் ஆசிய பள்ளி தடகள சந்திப்பில், 3,000 மீட்டர் ஓட்டப்பந்தயத்தில் சித்ரா தங்கம் வென்றார்.

2013 ஆம் ஆண்டில் தங்கம் வென்றதை போல ஜார்க்கண்ட் மாநிலம் ராஞ்சியில் 2016ல் நடைபெற்ற  தேசியப் பள்ளி விளையாட்டுப் போட்டிகளிலும் அவர் 1,500 மீ, 3,000 மீ, 5,000 மீ மற்றும் 3 கி.மீ. க்ராஸ் கண்ட்ரி பிரிவுகளில் தங்கப்பதக்கங்களை பெற்றார்.

அதே ஆண்டு, தெற்காசிய விளையாட்டுப் போட்டிகளில் 1500 மீட்டர் ஓட்டத்தில் சீனியர் பிரிவில் இந்தியாவை பிரதிநிதித்துவப்படுத்தி முதல் தங்கப் பதக்கத்தை சித்ரா வென்றார்.[6]

சர்ச்சை

புவனேஷ்வரில் நடைபெற்ற 2017 ஆசிய தடகள சாம்பியன்ஷிப்பில் 1500 மீட்டர் பந்தயத்தில் சித்ரா முதலிடம் பிடித்தார். ஆனால், ஒரு வாரம் கழித்துதான் லண்டனில் நடைபெறும் உலக தடகள சாம்பியன்ஷிப் போட்டிக்கான இந்திய அணியின் அங்கமாக சித்ரா இல்லை என்று தெரிய வந்தது. சித்ராவின் செயல்திறன் தகுதி நேரமான 4:07:50 விநாடிகளை விட குறைவாக உள்ளதாக இந்திய தடகள சம்மேளனம் (ஏ.எஃப்.ஐ) கூறியிருந்தது. இதனை எதிர்த்து சித்ராவின் பயிற்சியாளர் கேரள உயர்நீதிமன்றத்தில் வழக்கு தொடர்ந்தார். சித்ராவுக்கு ஆதரவாக தீர்ப்பு வந்தது. ஆனால் சித்ராவை இந்திய அணியில் சேர்க்க வேண்டும் என்ற இந்திய தடகள சம்மேளனத்தின் கோரிக்கையை சர்வதேச தடகள கூட்டமைப்பு (IAAF) நிராகரித்தது.[7]

சித்ரா முன்னேற முடிவு செய்து, அதற்கு அடுத்த மாதமே [செப்டம்பர் 2017] 1500 மீட்டர் பிரிவில் ஆசிய உட்புற மற்றும் தற்காப்பு கலை விளையாட்டுப் போட்டிகளில் தங்கம் வென்றார்.[8] 2018 ஆசிய விளையாட்டுப் போட்டிகளில் 1500 மீட்டர் பிரிவில் வெண்கலப் பதக்கத்தையும், பின்னர் தோஹாவில் நடந்த ஆசிய தடகள சாம்பியன்ஷிப்பில் தனது பட்டத்தையும் தக்கவைத்துக் கொண்டார். தோஹாவில் நடந்த 2019 உலக தடகள சாம்பியன்ஷிப்பில் 1500 மீட்டர் பந்தயத்தை 4:11:10 விநாடிகளில் முடித்து, தன் தனிப்பட்ட சாதனையை உருவாக்கினார்., அதே நேரத்தில் லக்னோவில் நடந்த 2019 மாநிலங்களுக்கு இடையேயான தேசிய போட்டியில் 800 மீ  பந்தயத்தை 2:01:96 விநாடிகளில் முடித்து  சாதனை படைத்தார். [2]

சான்றாதாரங்கள்:

https://www.thebetterindia.com/110036/pu-chitra-kerala-asian-athletics-championships/ [1]

https://thebridge.in/athletics/middle-distance-runner-pu-chitra-getting-better-each-competition/ [2]

https://indianexpress.com/article/sports/sport-others/parents-daily-wagers-daughter-asian-champion-p-u-chitra-passed-over-for-world-meet-if-only-they-knew-4768882/ [3]

https://timesofindia.indiatimes.com/sports/racing/top-stories/Chitra-the-rising-star-of-Kerala/articleshow/26833863.cms [4]

https://openthemagazine.com/sports/pu-chithra-the-girl-with-borrowed-shoes/ [5]

https://www.indiatimes.com/sports/meet-pu-chitra-labourer-s-daughter-who-is-sprinting-to-success-already-has-four-international-gold-medal-wins-501104.html [6]

https://timesofindia.indiatimes.com/sports/more-sports/athletics/iaaf-rejects-afis-request-to-include-chitra-for-world-championships/articleshow/59834891.cms [7]

https://english.mathrubhumi.com/sports/athletics/pu-chitra-lakshmanan-win-gold-at-asian-indoor-and-martial-arts-games-1.2252097#:~:text=Ashgabat%20(Turkmenistan)%3A%20India%20enjoyed,a%20time%20of%204%3A27.32. [8]

தனிப்பட்ட தகவல்

முழுப்பெயர்: பாலக்கீழில் உன்னிகிருஷ்ணன் சித்ரா

குடியுரிமை: இந்தியர்

பிறப்பு: 9 ஜூன், 1995

பிறந்த இடம்: முண்டூர், பாலக்காடு மாவட்டம் கேரளா

விளையாட்டு: ட்ராக் மற்றும் ஃபீல்ட்

நிகழ்வு: 1500 மீ மற்றும் 800 மீ

தனிப்பட்ட சாதனை: 1500 மீ: 4:11:10 மற்றும் 800 மீ: 2:02:96

பயிற்சியாளர்கள்: சிஜின் என்.எஸ், ஜே.எஸ். பாட்டியா

பதக்கங்கள்

பிரதிநிதித்துவம்: இந்தியா

தங்கம்: 2019 ஆசிய தடகள சாம்பியன்ஷிப் தோஹா

தங்கம்: 2017 ஆசிய தடகள சாம்பியன்ஷிப் புவனேஷ்வர்

தங்கம்: ஆசிய உட்புற மற்றும் தற்காப்பு கலை விளையாட்டுக்கள் அஷ்கபத்

தங்கம்: 2016 தெற்காசிய விளையாட்டுப் போட்டிகள் குவஹாத்தி / ஷில்லாங்

வெண்கலம்: 2018 ஆசிய விளையாட்டுப் போட்டிகள் ஜகார்த்தா